Mestské zastupiteľstvo v Košiciach

Zápisnica
zo IV. (mimoriadneho) rokovanie Mestského zastupiteľstva v Košiciach,
zo dňa 03. júna 2015

Prítomní: podľa prezenčných listín

Rokovanie Mestského zastupiteľstva v Košiciach otvoril a viedol primátor mesta Košice MUDr. Richard Raši, PhD., MPH vo veľkej zasadačke Magistrátu mesta Košice.

Úvod rokovania

p. Raši, primátor mesta - Príjemný dobrý deň prajem. Vážené dámy poslankyne, ctení páni poslanci, vážení hostia, otváram IV. mimoriadne rokovanie mestského zastupiteľstva, na ktorom vás všetkých vítam. V úvode chcem ospravedlniť z rokovania pánov poslancov Mestského zastupiteľstva Hlinku, Žarnaya a Gibódu, ktorí doručili písomné ospravedlnenia. Konštatujem, že momentálne je prezentovaná nadpolovičná väčšina poslancov a sme teda uznášania schopní. 
Vážené dámy poslankyne, vážení poslanci, milí hostia, 26. mája roku 2015 nás náhle opustil poslanec Mestského zastupiteľstva v Košiciach Marián Gál. Táto správa nás všetkých hlboko zasiahla a spôsobila zármutok umocnený tým, že navždy odišiel z tohto sveta mladý človek. Spomeňme si prosím v tejto chvíli na človeka patriaceho medzi tých ľudí, ktorým nie sú ľahostajné veci verejné a uctime si človeka, ktorý sa snažil svojou občianskou a politickou angažovanosťou prispieť k riešeniu problémov a pomôcť pri zvyšovaní kvality života v našom meste. Dovoľte mi teda, aby som mu na tomto fóre in memoriam poďakoval za všetko, čo urobil pre mesto a jeho obyvateľov, vyjadril smútiacej rodine, priateľom a známym zosnulého Mariána Gála za nás všetkých úprimnú sústrasť a ľútosť nad jeho predčasným odchodom. Zároveň vás všetkých chcem poprosiť o minútu ticha na jeho počesť. Ďakujem pekne. 
- - -

K programu rokovania

p. Raši, primátor mesta - Ctené dámy poslankyne, vážení páni poslanci, program dnešného mimoriadneho rokovania ste dostali v pozvánke, podľa § 34 Rokovacieho poriadku Mestského zastupiteľstva v Košiciach. Zároveň rokovanie mestského zastupiteľstva bolo zvolané v zákonnej lehote v súlade s § 51 zákona č. 346 z roku 90 Zb. zákonov o voľbách do orgánov samosprávy obcí. Nastúpenie náhradníka vyhlási obecné - mestské zastupiteľstvo do pätnástich dní po tom, čo sa uprázdni mandát. 
Teraz budeme hlasovať o predloženom programe. Prosím hlasujte.

Hlasovanie č. 1 -	za: 30 + ručne pp. Iľaščíková a Brixi, proti: 0, zdržal sa: 0

p. Raši, primátor mesta - Oznamujem, že máme technickú pripomienku, pani poslankyňa Iľaščíková hlasovala „ZA“. Prosím dať do záznamu a skontrolovať technické zariadenie, a tak isto pán poslanec Brixi. Čiže, pani poslankyňa Iľaščíková, pán poslanec Brixi, technický problém. Hlasovali „ZA“. 
Oznamujem teda, že dnes sa budeme riadiť týmto schváleným programom. 
- - -

Overovatelia zápisnice: 	Ing. Lucia Iľaščíková a Mgr. Tomáš Gáll
- - -

Mandátová komisia a Návrhová komisia

p. Raši, primátor mesta - Teraz zvolíme pracovne komisie, a to, mandátovú komisiu, ktorej úlohou bude v súlade s § 12 ods. 3 Štatútu mesta Košice overiť nastúpenie náhradníka pána Mgr. Bernarda Berbericha na uprázdnený mandát poslanca Mestského zastupiteľstva v Košiciach vo volebnom obvode číslo 11, po poslancovi Ing. Mariánovi Gálovi. Tak isto zvolíme návrhovú komisiu, ktorej úlohou bude zhrnúť prijaté uznesenie z dnešného rokovania mestského zastupiteľstva. Poprosím predsedov poslaneckých klubov, aby navrhli svojich zástupcov do mandátovej komisie. Poprosím, po dvoch zástupcoch bude stačiť. A potom navrhneme členov do komisie návrhovej. Čiže poprosím návrh do mandátovej komisie. Pán poslanec Jakubov.

p. Jakubov, poslanec MZ -  Vážený pán primátor, vážené pani poslankyne, vážení páni poslanci, dámy a páni, za členov mandátovej komisie za klub SMER - Sociálna demokracia navrhujem týchto poslancov: pán poslanec Kočiš, pán poslanec Kandráč.

p. Raši, primátor mesta - Ďakujem pekne.

p. Jakubov, poslanec MZ - Môžem pokračovať za členov návrhovej?

p. Raši, primátor mesta - Áno, poprosím. 

p. Jakubov, poslanec MZ - Za členov návrhovej komisie: pán poslanec Andrejčák, pani poslankyňa Jenčová, pán poslanec Sitkár.

p. Raši, primátor mesta - Ďakujem pekne. Keďže nemáme iné návrhy, budeme hlasovať o  návrhu na členov mandátovej komisie, kde boli navrhnutí páni poslanci Kočiš a Kandráč. Prosím hlasujte.

Hlasovanie č. 2 -	za: 33, proti: 0, zdržal sa: 0
 
p. Raši, primátor mesta – Oznamujem, že mandátová komisia bola schválená a bude pracovať v zložení: páni poslanci Kočiš a Kandráč. 
Teraz budeme hlasovať o členoch návrhovej komisie, kde boli navrhnutí poslankyňa Jenčová a páni poslanci Andrejčák a Sitkár. Prosím hlasujme.

Hlasovanie č. 3 -	za: 33, proti: 0, zdržal sa: 0

p. Raši, primátor mesta – Konštatujem, že Návrhová komisia bude pracovať v zložení: pani poslankyňa Jenčová a páni poslanci Andrejčák a Sitkár. 
Oznamujem mandátovej komisii, že po vyhlásení krátkej prestávky bude pracovať na vyhradenom mieste v rokovacej sále. Materiály podľa potreby má pripravené zapisovateľ mestskej volebnej komisie pán Mgr. Takáč. Poprosím ešte členov návrhovej komisie, aby zaujali svoje miesta vo vyhradenom 12. rade. 
Ctené dámy poslankyne, vážení páni poslanci,  vyhlasujem veľmi krátku, dvojminútovú prestávku. Prosím vás, aby ste neopúšťali sálu a poprosím členov mandátovej komisie, aby overili formálne záležitosti nastúpenia náhradníka, kandidáta na funkciu mestského poslanca zastupiteľstva v Košiciach a pripravili správu o overení výsledkov voľby. Žiadam teda mandátovú komisiu, aby sa odobrala s pánom magistrom Takáčom do vedľajšieho radu a urobili tento akt. Poprosím vás, bude to trvať veľmi krátko. Všetko je pripravené. Vyhlasujem dvojminútovú prestávku. 
- - -

Bod č. 1
Správa mandátovej komisie

p. Raši, primátor mesta - Ďakujem pekne. Mandátová komisia už zasadla. Poprosím vážené dámy poslankyne, vážených pánov poslancov, aby si zaujali svoje miesta. Budeme pokračovať v rokovaní mestského zastupiteľstva. Poprosím mandátovú komisiu, aby predniesla správu o overení mandátu náhradníka pána Mgr. Bernarda Berbericha na uvoľnený mandát poslanca. Zapnite pána poslanca Kočiša.

p. Kočiš, poslanec MZ - Vážený pán primátor, vážené mestské zastupiteľstvo, vážení hostia, predkladám Správu mandátovej komisie o overení mandátu náhradníka poslanca Mestského zastupiteľstva v Košiciach. Mandátová komisia v zložení: Ing. Stanislav Kočiš, Ing. Marek Kandráč, za prvé konštatuje, že v dôsledku úmrtia poslanca Mestského zastupiteľstva Ing. Mariána Gála, PhD., ktorý bol zvolený vo volebnom obvode číslo 11, došlo v zmysle § 25 ods. 2 písm. j) zákona č. 369 z roku 1990 Zb. o obecnom zriadení v znení neskorších predpisov k zániku mandátu poslanca. Za druhé, na základe zápisnice Mestskej volebnej komisie zo dňa 16.11.2014 o výsledku volieb do orgánov samosprávy mesta Košice, ktoré sa uskutočnili dňa 15.11.2014 overuje skutočnosť, že ako náhradník za poslanca mestského zastupiteľstva na uprázdnený mandát vo volebnom obvode číslo 11 má nastúpiť Mgr. Bernard Berberich, kandidujúci za koalíciu politických strán a politických hnutí KDH, SDKÚ-DS, NOVA, SaS, SMK–MKP, KDS, OKS, DS.

p. Raši, primátor mesta - Ďakujem pekne mandátovej komisii za prednesenie správy a poprosím návrhovú komisiu, aby predniesla návrh uznesenia k správe mandátovej komisie.

p. Andrejčák, poslanec MZ a člen návrhovej komisie – „Mestské zastupiteľstvo v Košiciach podľa príslušných právnych ustanovení berie na vedomie Správu mandátovej komisie Mestského zastupiteľstva po A) o zániku mandátu poslanca Mestského zastupiteľstva Ing. Mariána Gála PhD. A po B) o overení mandátu náhradníka Mgr. Bernarda Berbericha na uvoľnený mandát poslanca mestského zastupiteľstva vo volebnom obvode číslo 11.“ 

p. Raši, primátor mesta - Ďakujem pekne, prosím hlasujte.

Hlasovanie č. 4 -	za: 35, proti: 0, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem pekne.
- - -

Bod č. 2
Zloženie sľubu náhradníka na uprázdnený mandát poslanca MZ

p. Raši, primátor mesta - Vážené dámy poslankyne, ctení páni poslanci, nasleduje, akt zloženia sľubu poslanca mestského zastupiteľstva. Prosím pána Bernarda Berbericha, aby prišiel zložiť zákonom predpísaný sľub poslanca mestského zastupiteľstva, ktorý prečíta a potvrdí ho slovami „To sľubujem.“. Zároveň žiadam všetkých prítomných, aby počas sľubu stáli.

p. Berberich – „Sľubujem na svoju česť a svedomie, že budem riadne plniť svoje povinnosti, ochraňovať záujmy mesta, dodržiavať Ústavu Slovenskej republiky, ústavné zákony, zákony a ostatné všeobecné záväzné právne predpisy a pri výkone svojej funkcie poslanca mestského zastupiteľstva ich budem uplatňovať podľa svojho najlepšieho vedomia a svedomia. To sľubujem.“

p. Raši, primátor mesta - Ďakujem pekne. A teraz poprosím návrhovú komisiu, aby predniesla návrh na uznesenie.  

p. Andrejčák, poslanec MZ a člen návrhovej komisie – „Mestské zastupiteľstvo v Košiciach  po A) berie na vedomie zloženie zákonom predpísaného sľubu poslanca mestského zastupiteľstva Mgr. Bernarda Berbericha, a po B) vyhlasuje nastúpenie Mgr. Bernarda Berbericha za poslanca mestského zastupiteľstva na uprázdnený mandát vo volebnom obvode č. 11 po poslancovi Ing. Mariánovi Gálovi, PhD.“ (pozn. návrh uznesenia bol prečítaný mimo mikrofón)

p. Raši, primátor mesta - Ďakujem pekne. Môžeme hlasovať? Čiže prosím hlasujeme. Zapnite hlasovanie.

Hlasovanie č. 5 -	za: 36, proti: 0, zdržal sa: 0

p. Raši, primátor mesta - Konštatujem, že uznesenie bolo schválené. Ďakujem.
Vážení poslanci mestského zastupiteľstva, dovoľte mi, aby som aj vo vašom mene zablahoželal pánovi Mgr. Bernardovi Berberichovi, poslancovi mestského zastupiteľstva k zloženiu zákonom predpísaného sľubu poslanca mestského zastupiteľstva a poprial mu veľa úspechov v poslaneckej práci.
- - -

Záver rokovania

Primátor mesta Košice Richard Raši  skonštatoval, program mimoriadneho rokovania mestského zastupiteľstva sa vyčerpal. Poďakoval sa všetkým za aktívnu účasť a uviedol, že na ďalšom plánovanom rokovaní Mestského zastupiteľstva v Košiciach sa stretnú v pondelok 
22. júna 2015. 
Vyhlásil IV. (mimoriadne) rokovanie Mestského zastupiteľstva v Košiciach za ukončené.  

            Ing. Pavol Lazúr     				        MUDr. Richard Raši, PhD., MPH
riaditeľ Magistrátu mesta Košice			                 primátor mesta Košice

Zápisnica vyhotovená dňa 11.06.2015
Zapísal: A. S. Partner a Blanka Lukáčová, Referát samosprávnych orgánov MMK

Overovatelia zápisnice:

Ing. Lucia Iľaščíková .........................................................	Podpísala dňa: 16.06.2015

Mgr. Tomáš Gáll ...............................................................	Podpísal dňa: 16.06.2015